Hamisított Orbán-interjú jelent meg egy Fejér megyei lapban
A vidéki lapokban tömegesen jelent meg egy interjú a miniszterelnökkel, ám Fejér megyében furcsaságokat adtak a szájába a kórházi hullák számának alakulásáról, és másokról.
Egy meglehetősen átlagos interjúban Orbán Viktor arról beszélt, hogy "a gazdasági lassulás, a bűnözés, a terror, a migráció, a döntésképtelenség és az őszintétlen beszéd összeadódik a nyugati világban" - jelent meg szombaton a vidéki lapokban. Újdonságot annyiban jelentett, hogy az egészségügyre és az oktatásra is némileg részletesebben kitért, mindkettőt sikeres ágazatként bemutatva.

A Pannon Lapok Társasága Kiadó Kft. azonban furcsa közleményre kényszerült, ugyanis a Fejér megyei kiadásban több jelentős eltérés is felfedezhető volt:

-   Nem csak a pedagógusok bére, hanem "a kórházi hullák száma is emelkedik" - fedezte fel a 24.hu az eltérést.
-   "Magyarország azért stabil ország a forrongó nyugati világban, mert mi kikértük az emberek véleményét, bár nem érdekelt minket" - szúrta ki az Index
-   "minél többen találjanak vissza a karácsony pogány értelméhez." (Index)

Részleteket nem közöltek, hogy ki a felelős a módosított interjú megjelenéséért, ám jogi lépéseket tesz a kiadó, az érintettektől pedig elnézést kértek.

  Így teríti az Orbán-pr-t az új, kormányközeli Mediaworks

  Szép új világ: így jut el az ország minden szegletébe, amit Orbán Viktor jónak látott megosztani a nyilvánossággal. A miniszterelnök a Mediaworksöt választotta, hogy bejelentse, telefonon beszélt Trumppal. A Világgazdaság nyomokban sem belemenős interjúját a kormányközeli kiadó összes vidéki hírportálján vezető anyagként klónozták, mégpedig azzal a címmel, hogy "Megéri Magyarországon dolgozni".
Pannon Lapok Társasága Orbán Viktor